**זוּפֵֶר אַבְדִיָה** (בסרבית: **Зуфер Авдија**, באלבנית: **Zufer Avdija**; נולד ב-1 באוקטובר 1959) הוא כדורסלן עבר ומאמן כדורסל ישראלי-סרבי יליד קוסובו. שיחק בתפקיד פורוורד. בעברו כשחקן ייצג את נבחרת יוגוסלביה בכדורסל. כיום משמש כמנהל המקצועי של בני הרצליה.

קורות חיים
----------

אבדיה נולד בפרישטינה, בירת קוסובו (אז חלק מסרביה שביוגוסלביה) למשפחה גוראנית-מוסלמית. בשנים 1977–1980 הוא שיחק בקבוצת סיגל פרישטינה מעיר הולדתו. בשנים 1980–1990 שיחק בקבוצת הכוכב האדום בלגרד מצמרת הליגה היוגוסלבית והיה לקפטן הקבוצה. ב-1984 הגיע איתה לגמר גביע קוראץ'.

אבדיה רשם 66 הופעות בינלאומיות בנבחרת יוגוסלביה. היה חלק מסגל נבחרת יוגוסלביה בכדורסל שהשתתפה בגביע העולם שנערך בקולומביה בשנת 1982 והגיעה למקום השלישי. הוא היה הקלע המוביל במשחק נגד אורוגוואי, וסיים את הטורניר עם ממוצע של 8.8 נקודות למשחק. בנוסף, השתתף עם נבחרת יוגוסלביה בכדורסל כשזכתה במקום הראשון במשחקי הים התיכון שנערכו במרוקו ב-1983.

ב-1990, בגיל 31 יצא לראשונה לשחק מחוץ לגבולות יוגוסלביה, לאחר שהחוק במדינה בתקופה זו איפשר יציאת שחקנים מחוץ למדינה רק לאחר גיל 28. הוא הצטרף לא.ס. רמת השרון כשחקן חיזוק זר. עם נישואיו לאחר ארבע שנים בארץ אבדיה התאזרח כישראלי. הוא היה אחד מהזרים הראשונים מיוגוסלביה לשעבר ששיחקו בישראל.

במשחק של רמת השרון נגד הפועל חולון ב-1992, קלע 53 נקודות. בעונת 1995/96 שיחק במכבי ראשון לציון וקלע 95 נקודות במהלך העונה, ועונה אחר כך הצטרף להפועל תל אביב בה קלע 105 נקודות במהלך העונה.

לאחר שסיים לשחק בהפועל תל אביב, הוא שיחק גם בליגות נמוכות יותר. כששיחק באליצור בת ים, הוא שיתף פעולה עם בנו אנדריי שהצטרף לקבוצה. אבדיה מונה בהמשך למאמן הנוער של בני הרצליה, ובשנת 2011 מונה כעוזר מאמן בני השרון/הרצליה.

שימש במשך מספר חודשים כמאמן כדורסל במחלקת הנוער של בני הרצליה, וב-20 ביוני 2021 מונה למנהל המקצועי של הקבוצה הבוגרת, תפקיד אותו הוא ממלא גם כיום.

חיים אישיים
-----------

מרעייתו הראשונה הוא אב לבן, אנדריי אבדיה ששיחק בליגה הארצית בישראל וכיום חי בבלגרד שבסרביה, ולו בת. הוא נישא בשנית לשרון ארצי, בת קיבוץ בית זרע וכדורסלנית עבר, ולהם בן משותף, דני אבדיה, כדורסלן המשחק בקבוצת וושינגטון וויזארדס ובנבחרת ישראל.

בשנת 2021 הופיעה דמותו מספר פעמים בתוכנית "ארץ נהדרת", בגילומו של אלי פיניש. בשנה זו השתתף בפרסומת לבורסה לניירות ערך לצדה של עדי אשכנזי.

קישורים חיצוניים
----------------

* פרופיל, באתר eurobasket
* פרופיל, באתר פיב"א
* הכי אירופי שיש, באתר nrg‏, 1 בפברואר 2002
* לקחת אוויר ולהתכונן נפשית, באתר כדורסלע - אתר הכדורסל של ערן סלע, ‏9 ביולי 2010
* "הגיל של כל שחקני פרטיזן יחד הוא כמו הגיל של שארפ וארנולד, באתר כדורסלע - אתר הכדורסל של ערן סלע, ‏2 בנובמבר 2011
* דניאל זילברשטיין ועמיחי שפיגלר, ‏הצד שלא הכרתם: זופר אבדיה בראיון מרתק על בנו, באתר ערוץ הספורט, 18 באוגוסט 2020
* תומר חבז, ‏דני, התדמית וגם איביץ': זופי אבדיה נפתח בראיון, באתר ONE‏, 12 בפברואר 2022
* אייל לוי, שלמה חסיד, זופר אבדיה: "יש הרבה פוליטיקאים ששרים את ההמנון ולא הייתי רוצה שייצגו אותי", באתר ישראל היום, 24 בפברואר 2022

הערות שוליים
------------

1. ↑  גוראנים (אנ') הם קבוצה סלאבית דרומית קטנה בדרום קוסובו. דתם מוסלמית.

1. ↑  אביעד פוהורילס ויעקב מאיר, "תנו לי ליהנות, אני רק בן 18 ולא חייב להיות כבר סופרסטאר", באתר ישראל היום, 23 ביולי 2019
2. 1 2  אתר למנויים בלבד רז שכניק, בעננים, באתר "ידיעות אחרונות", 19 ביוני 2020
3. ↑  זופר אבדיה, באתר Fiba
4. ↑  אור שקדי‏, הפועל תל אביב תבקש לפסול את השופטים: "האגו האישי מעל המשחק", באתר וואלה!‏, 20 במאי 2016
5. ↑  נוער: ניצחון למכבי טדי בהרצליה, באתר מכבי תל אביב, 26 בפברואר 2008
6. ↑  זופר אבדיה מונה למנהל המקצועי בבני הרצליה, באתר ONE - מספר אחת בספורט, ‏2021-06-20
7. ↑  בני הרצליה הבהירה: *זופר אבדיה לא עוזב* - ספורט 5, באתר Sport5.co.il - אתר ערוץ הספורט
8. ↑  יעקב מאיר, "אלוהים נגע בדני, הוא נולד לאן.בי.אי", באתר ישראל היום, 23 בנובמבר 2020
9. ↑  אפרת עמורבן, מכבי ת"א: דני אבדיה בן ה-16 ישחק בבוגרים, באתר ynet, 7 בספטמבר 2017
10. ↑  זופר אבדיה ועדי אשכנזי נכנסים לבורסה, באתר וואלה!‏, 11 במאי 2021